C 152/146
MT
Il-Ġurnal Uffiċjali tal-Unjoni Ewropea
6.4.2022
1.5.
Il-KESE jemmen li fl-ambitu tal-pakkett leġiżlattiv “Lesti għall-mira ta’ 55 %”, l-inizjattiva FuelEU jeħtieġ li tipprovdi sinerġiji, koerenza u konsistenza bejn il-provvista, id-distribuzzjoni u d-domanda.
Madankollu, attwalment, l-abbozz tar-Regolament FuelEU jippreskrivi fjuwils partikolari b’livell baxx ta’ emissjonijiet tal-karbonju, mingħajr ebda valutazzjoni minn qabel la jekk humiex disponibbli u lanqas tal-ispiża tagħhom fil-livell globali, għalkemm il-fjuwils alternattivi kollha għandhom ikunu permessi.
Dan jista’ eventwalment iwassal għal distorsjoni tal-kompetizzjoni, filwaqt li d-disponibbiltà tagħhom bħalissa u għall-futur qrib hija negliġibbli.
Ir-responsabbiltà għall-iżvilupp u d-disponibbiltà ta’ fjuwils alternattivi rinnovabbli hija tal-fornituri tal-fjuwil u għandu jitħeġġeġ l-użu ta’ fjuwils aktar nodfa.
Biex dan iseħħ, id-distakk fil-prezz bejn il-fjuwils fossili u dawk alternattivi jeħtieġ li jitnaqqas u l-fjuwils aktar nodfa jeħtieġ li jsiru aktar affordabbli u disponibbli b’mod wiesa’.
Huma meħtieġa sforzi, li jinvolvu l-kontribut attiv tal-atturi kollha fil-katina tal-valur marittima, speċjalment il-produzzjoni tal-fjuwil u l-fornituri tal-enerġija, il-manifatturi tal-magni, iżda wkoll il-portijiet, in-noleġġaturi u r-rappreżentanti tal-ħaddiema involuti fis-setturi kollha.
Dan jista’ potenzjalment iwassal għal żieda fid-domanda għal fjuwils alternattivi kif previst mir-Regolament FuelEU.
2.
Introduzzjoni 2.1.
Il-KESE jqis li t-tbaħħir għandu impatt fuq il-katina tal-provvista kollha, peress li kważi 90 % tal-merkanzija tad-dinja tiġi ttrasportata bil-baħar.
Barra minn hekk, it-tbaħħir tal-UE bil-preżenza globali tiegħu huwa ass strateġiku, u jippermetti lill-UE tissalvagwardja l-indipendenza ġeopolitika tagħha u żżid ir-reżiljenza ekonomika u industrijali tagħha, kif ukoll is-sovranità tagħha.
Fl-2019 madwar 46 % tal-esportazzjonijiet barra l-UE u 56 % tal-importazzjonijiet barra l-UE ta’ oġġetti ġew ittrasportati bil-baħar (Eurostat, 2021). 2.2.
Il-flotta tat-tbaħħir ikkontrollata mill-UE tammonta għal 810 miljun tunnellata ta’ piż mejjet, li jikkonsistu fi 23 400 bastiment u li jinkludu 39,5 % tal-flotta dinjija tal-2020.
L-impatt ekonomiku totali tat-tbaħħir huwa ta’ EUR 149 biljun għall-PDG tal-UE u madwar 2 miljun impjieg.
Ta’ min jinnota li għal kull EUR 1 miljun tal-PDG li toħloq l-industrija tat-tbaħħir, EUR 1,8 miljun oħra huma fornuti minn setturi oħra fl-ekonomija tal-UE (2).
Skont l-istimi l-aktar reċenti (3), is-sehem tal-emissjonijiet totali mit-tbaħħir fl-emissjonijiet antropoġeniċi globali tal-gassijiet serra żdied minn 2,76 % fl-2012 għal 2,89 % fl-2018. 2.3.
Il-KESE jirrikonoxxi li t-tbaħħir Ewropew huwa impenjat lejn is-sikurezza marittima u l-protezzjoni tal-ambjent tal-baħar, filwaqt li jikkontribwixxi għall-isforzi ta’ dekarbonizzazzjoni internazzjonali u tal-UE.
Barra minn hekk, il-KESE jirrikonoxxi li t-tbaħħir Ewropew iħaddan dawn l-isfidi u huwa impenjat li jieħu rwol ta’ tmexxija fil-qasam tat-tbaħħir ekoloġiku. 2.4.
Ir-Regolament FuelEU Maritime jintroduċi standards għal tnaqqis gradwali tal-intensità medja tal-gassijiet serra tal-fjuwil użat abbord minn vapuri rmiġġati, li jaslu jew jitilqu minn portijiet tal-UE.
In-nuqqas li jintlaħqu dawn l-istandards ser jirriżulta f’multi amministrattivi għall-kumpaniji tat-tbaħħir, li apparentement jintużaw biex jiġu appoġġjati proġetti li għandhom l-għan li jaċċelleraw l-użu ta’ fjuwils rinnovabbli u b’livell baxx ta’ emissjonijiet tal-karbonju fis-settur marittimu u b’mod partikolari l-bijofjuwils.
B’mod unilaterali, din il-proposta ser ikollha wkoll applikazzjoni ekstraterritorjali għat-tbaħħir internazzjonali, peress li l-kamp ta’ applikazzjoni tagħha huwa identiku għal dak tal-proposta tas-sistema tal-UE għall-iskambju ta’ kwoti tal-emissjonijiet (EU ETS) (4).
Hija timponi wkoll l-użu tal-provvista tal-enerġija fuq l-art għal żewġ tipi ta’ vapuri wara l-1 ta’ Jannar 2030 – il-vapuri tal-passiġġieri u l-vapuri tal-kontejners. 2.5.
Il-KESE jinnota li f’konformità mal-prinċipju ta’ “min iniġġes iħallas”, l-abbozz tal-proposta għal Regolament FuelEU Maritime irrikonoxxa r-rwol strutturali tan-noleġġatur tal-vapuri li normalment huwa responsabbli għall-għażla tal-fjuwil, ir-rotta, il-merkanzija u l-veloċità tal-bastiment u l-ispiża relatata tal-fjuwil ikkunsmat (Premessa 6).
Dan huwa pożittiv.
Madankollu, ir-rikonoxximent tar-responsabbiltà tan-noleġġatur huwa dispożizzjoni importanti għad-deliberazzjonijiet li ser isiru fil-fażi li jmiss tal-proċess regolatorju, li ser jinvolvi wkoll lill-Parlament Ewropew u lill-Kunsill tal-UE.
3.
Kummenti ġenerali 3.1.
L-objettivi tan-newtralità klimatika tal-karbonju tal-Patt Ekoloġiku u l-pakkett leġiżlattiv ambizzjuż “Lesti għall-mira ta’ 55 %” huma mixtieqa fil-kuntest tal-isforzi lejn l-ekoloġizzazzjoni u eventwalment id-dekarbonizzazzjoni tas-settur marittimu bħal f’setturi oħra, filwaqt li fl-istess ħin tiġi rrispettata d-dimensjoni soċjali ta’ din it-tranżizzjoni fl-aħjar interessi tal-pubbliku ġenerali.
Fi kliem ieħor, din it-trasformazzjoni tal-enerġija u l-proċess tranżizzjonali lejn id-dekarbonizzazzjoni tat-tbaħħir jistgħu jkunu ta’ suċċess biss jekk ikun hemm appoġġ u aċċettazzjoni soċjali, filwaqt li jiġi salvagwardjat il-modus operandi tat-tbaħħir u ta’ setturi oħra.
Dan jista’ jinkiseb biss permezz ta’ miżuri speċifiċi, bħall-ħolqien ta’ impjiegi ġodda, saħħa pubblika aħjar u miżuri aħjar ta’ mitigazzjoni għall-azzjoni klimatika u l-protezzjoni tal-ambjent.
Dawn l-isforzi jeħtieġu li jiġi involut il-kontribut attiv tal-atturi kollha fil-katina tal-valur marittima,
(2) (3) (4)
European Shipowners’ Association, 2021.
Ir-raba’ studju tal-OMI dwar il-gassijiet serra (2020).
COM(2021) 551final.